N á v r h

Z á k o n

z ......................... 2003

o opatreniach voči osobám, ktoré nadobudli majetok protiprávnym spôsobom

Národná rada Slovenskej republiky sa uzniesla na tomto zákone:

§ 1
Predmet úpravy

Tento zákon ustanovuje opatrenia voči fyzickým osobám a právnickým osobám, ktoré nadobudli majetok protiprávnym spôsobom a postup orgánov verejnej moci pri zisťovaní spôsobu nadobudnutia majetku a pri prijímaní opatrení po zistení protiprávnosti nadobudnutia majetku.

§ 2
Vymedzenie niektorých pojmov

Na účely tohto zákona sa rozumie
a)	majetkom nehnuteľnosť, byt, nebytový priestor, hnuteľná vec,  majetkové právo alebo iná majetková hodnota, 
b)	skutočnosťami nasvedčujúcimi tomu, že majetok fyzickej osoby alebo právnickej osoby bol nadobudnutý protiprávnym spôsobom skutočnosti, že majetkový prírastok fyzickej osoby alebo právnickej osoby za určité obdobie presahuje majetkový prírastok, ktorý fyzická osoba alebo právnická osoba mohla dosiahnuť z preukázateľných príjmov, najmenej však o 200-násobok minimálnej mesačnej mzdy).

§ 3
Postup orgánov verejnej moci pri zisťovaní spôsobu nadobudnutia majetku 
 
 (1) Ak orgán verejnej moci pri výkone svojich právomocí zistí skutočnosti nasvedčujúce tomu, že majetok fyzickej osoby alebo právnickej osoby bol nadobudnutý protiprávnym spôsobom, je povinný o tom upovedomiť orgán Policajného zboru. 
	
(2) Orgán Policajného zboru prijíma písomné oznámenia fyzických osôb a právnických osôb, v ktorých sa poukazuje na nadobudnutie majetku protiprávnym spôsobom fyzickou osobou alebo právnickou osobou, preskúmava spôsob nadobudnutia takéhoto majetku, obstaráva podklady a vykonáva potrebné opatrenia.

	(3) Pri preskúmavaní spôsobu nadobudnutia majetku podľa odseku 2 spolupracuje orgán Policajného zboru s inými orgánmi verejnej moci, právnickými osobami a fyzickými osobami. Tieto sú povinné poskytnúť orgánu Policajného zboru  potrebnú súčinnosť, najmä urýchlene vybavovať jeho dožiadania a oznamovať mu požadované údaje. Ustanovenia osobitných predpisov) týmto nie sú dotknuté. 

(4) Ak písomné oznámenie podľa odseku 2 bolo doručené inému orgánu verejnej moci ako orgánu Policajného zboru, tento bezodkladne postúpi vec orgánu Policajného zboru a upovedomí o tom fyzickú osobu alebo právnickú osobu, ktorá oznámenie podala.

§ 4
Podnet 
	
	(1) Ak orgán Policajného zboru po preskúmaní spôsobu nadobudnutia majetku podľa § 3 zistí skutočnosti nasvedčujúce tomu, že fyzická osoba alebo právnická osoba nadobudla tento majetok protiprávnym spôsobom, podá prokurátorovi podnet na podanie návrhu na začatie konania o vyslovenie protiprávnosti spôsobu nadobudnutia majetku fyzickou osobou alebo právnickou osobou.

	(2) Podnet podľa odseku 1 obsahuje:
a)	označenie orgánu, ktorý ho podáva,
b)	meno, priezvisko, adresu trvalého pobytu a dátum narodenia fyzickej osoby alebo obchodné meno alebo názov, sídlo a identifikačné číslo právnickej osoby, ktorej majetok má byť vyhlásený za nadobudnutý protiprávnym spôsobom,
c)	uvedenie hodnoty majetku, ktorý má byť vyhlásený za nadobudnutý protiprávnym spôsobom, 
d)	uvedenie skutočností nasvedčujúcich tomu, že majetok fyzickej osoby alebo právnickej osoby bol nadobudnutý protiprávnym spôsobom.

§ 5
Postup prokurátora pred podaním návrhu

(1)  Na zistenie skutočností nasvedčujúcich tomu, že majetok bol nadobudnutý protiprávnym spôsobom obstaráva prokurátor podklady, požaduje vysvetlenia, zisťuje a zabezpečuje dôkazy potrebné na podanie návrhu na začatie konania o vyslovenie protiprávnosti spôsobu nadobudnutia majetku (ďalej len „návrh“).

(2) Prokurátor môže fyzickú osobu alebo právnickú osobu označenú v podnete požiadať o podanie vysvetlenia alebo predloženie dôkazov o tom, akým spôsobom nadobudla majetok uvedený v podnete. Ak fyzická osoba alebo právnická osoba žiadosti prokurátora nevyhovie, môže prokurátor podať návrh aj bez jej vysvetlenia.  

(3) Orgány verejnej moci, právnické osoby a fyzické osoby poskytujú prokurátorovi na požiadanie informácie nevyhnutné na postup podľa tohto zákona a potrebnú súčinnosť podľa osobitného predpisu). 
Podanie návrhu a postup v konaní

§ 6

(1) Ak prokurátor na základe zistených skutočností dôjde k záveru, že určitá fyzická osoba alebo právnická osoba (ďalej len „odporca“) nadobudla majetok protiprávnym spôsobom, podá súdu návrh. 

(2) Návrhom sa prokurátor domáha rozhodnutia o vyslovení protiprávnosti spôsobu nadobudnutia majetku a o povinnosti zložiť na účet štátu peňažnú zábezpeku, zodpovedajúcu najviac hodnote a najmenej jednej polovici hodnoty majetku nadobudnutého protiprávnym spôsobom. V návrhu prokurátor okrem náležitostí podľa všeobecného predpisu o konaní pred súdom) uvedie hodnotu majetku, ktorý má byť rozhodnutím vyslovený za nadobudnutý protiprávnym spôsobom a navrhne sumu peňažnej zábezpeky, ktorá má byť zložená.

(3) Súd môže predbežným opatrením podľa všeobecného predpisu o konaní pred súdom) uložiť odporcovi, aby s majetkom v hodnote uvedenej prokurátorom v návrhu nenakladal. 

§ 7

(1) Prokurátor v konaní pred súdom preukazuje skutočnosti nasvedčujúce tomu, že odporca nadobudol majetok protiprávnym spôsobom. Odporca v konaní pred súdom preukazuje, že majetok, ktorého hodnotu prokurátor v návrhu uviedol, nadobudol v súlade s právnym poriadkom Slovenskej republiky. 

(2) Ak prokurátor v konaní pred súdom nepreukáže skutočnosti nasvedčujúce tomu, že odporca nadobudol majetok protiprávnym spôsobom, súd návrh zamietne, a to sčasti alebo celkom.

	(3) O vyslovení protiprávnosti spôsobu nadobudnutia majetku súd rozhoduje uznesením. V uznesení súd uloží odporcovi, aby zložil na účet štátu peňažnú zábezpeku zodpovedajúcu najviac hodnote a najmenej jednej polovici hodnoty majetku nadobudnutého protiprávnym spôsobom.	

§ 8
Vrátenie peňažnej zábezpeky

(1) Ak po právoplatnosti uznesenia podľa § 7 ods. 3 vyjdú najavo dôkazy, ktoré odporca bez svojej viny nemohol použiť v konaní o vyslovenie protiprávnosti spôsobu nadobudnutia majetku a tieto dôkazy môžu pre neho privodiť priaznivejšie rozhodnutie vo veci, môže odporca podať návrh na vrátenie peňažnej zábezpeky od štátu.

(2) V návrhu na vrátenie peňažnej zábezpeky od štátu odporca okrem všeobecných náležitostí podľa všeobecného predpisu o konaní pred súdom označí uznesenie vydané podľa § 7 ods. 3, dôvody podania návrhu na vrátenie peňažnej zábezpeky od štátu, skutočnosti svedčiace o tom, že návrh je podaný včas a uvedie navrhované dôkazy.

(3) Návrh na vrátenie peňažnej zábezpeky od štátu možno podať do piatich rokov od právoplatnosti uznesenia podľa § 7 ods. 3  súdu, ktorý ho vydal.

(4) Na konanie o vrátenie peňažnej zábezpeky sa primerane použije ustanovenie § 7.

§ 9
Prepadnutie peňažnej zábezpeky

(1) Peňažná zábezpeka, ktorá nebola vrátená podľa § 8 prepadá po uplynutí piatich rokov od právoplatnosti uznesenia podľa § 7 ods. 3 v prospech štátu.

(2) Ak konanie o vrátenie peňažnej zábezpeky nebolo právoplatne skončené do piatich rokov od právoplatnosti uznesenia podľa § 7 ods. 3, prepadne peňažná zábezpeka v prospech štátu až po právoplatnosti uznesenia o zamietnutí návrhu na vrátenie peňažnej zábezpeky od štátu.

Spoločné a prechodné ustanovenia

§ 10

Ak tento zákon neustanovuje inak, na konanie podľa § 6 až 8 sa primerane použijú ustanovenia všeobecného predpisu o konaní pred súdom). 

§ 11

	(1) Na zodpovednosť štátu za škodu spôsobenú rozhodnutím alebo nesprávnym úradným postupom podľa tohto zákona sa vzťahuje  osobitný predpis). 

(2) Postupom podľa tohto zákona nie je dotknutá zodpovednosť fyzickej osoby alebo právnickej osoby podľa osobitného predpisu).

§ 12

	Ustanovenia tohto zákona sa vzťahujú aj na majetok nadobudnutý                           do 31. decembra 2003.

§ 13
Účinnosť

	Tento zákon nadobúda účinnosť 1. januára 2004.